12.1.2022
EL
Επίσημη Εφημερίδα της Ευρωπαϊκής Ένωσης
C 15/213 Πέμπτη 20 Μαΐου 2021
63.
υπογραμμίζει τη σημασία της εκπαίδευσης και της έρευνας για την ΤΝ· υπογραμμίζει ότι η ΕΕ πρέπει να αναπτύξει τις ψηφιακές της ικανότητες, ενθαρρύνοντας περισσότερους ανθρώπους να ακολουθήσουν σταδιοδρομίες σε τομείς που σχετίζονται με τις ΤΠΕ, εκπαιδεύοντας περισσότερους επαγγελματίες δεδομένων στον τομέα της ΤΝ, καθώς και επαγγελματίες σε συναφείς νέους τομείς, όπως οι επενδύσεις στην ΤΝ και η ασφάλεια στην ΤΝ· ζητεί σημαντικές επενδύσεις στο Ευρωπαϊκό Δίκτυο Κέντρων Αριστείας της Τεχνητής Νοημοσύνης και τη δημιουργία πανευρωπαϊκών πανεπιστημιακών και ερευνητικών δικτύων που θα επικεντρώνονται στην ΤΝ· πιστεύει ότι το δίκτυο αυτό θα πρέπει να συμβάλει στην ενίσχυση της ανταλλαγής γνώσεων σχετικά με την ΤΝ, τη στήριξη ταλέντων που σχετίζονται με την ΤΝ εντός της ΕΕ και την προσέλκυση νέων ταλέντων, την προώθηση της συνεργασίας μεταξύ καινοτόμων επιχειρήσεων, ανώτατης εκπαίδευσης, ερευνητικών ιδρυμάτων και προγραμματιστών ΤΝ, καθώς και την παροχή εξειδικευμένης κατάρτισης και ανάπτυξης για τις ρυθμιστικές αρχές, με στόχο να εξασφαλιστεί η ορθή χρήση αυτών των νέων τεχνολογιών και να προστατεύονται οι Ευρωπαίοι πολίτες από δυνητικούς κινδύνους και βλάβη των θεμελιωδών δικαιωμάτων τους· τονίζει, επιπλέον, τη σπουδαιότητα των μέτρων και των διαύλων ενημέρωσης που βοηθούν τις μικρομεσαίες και τις νεοφυείς επιχειρήσεις να ψηφιοποιηθούν αποτελεσματικά και να προχωρήσουν στη «βιομηχανία 5.0»· αναγνωρίζει ότι η ανταλλαγή και η επαναχρησιμοποίηση δομικών στοιχείων εφαρμογών της ΤΝ αυξάνει τη χρήση και την υιοθέτηση λύσεων ΤΝ· υπογραμμίζει τη σημασία της θεμελιώδους έρευνας στις βάσεις της ΤΝ· υπογραμμίζει ότι είναι αναγκαίο να επιτρέπεται η εμπεριστατωμένη διερεύνηση όλων των εφαρμογών και των τεχνολογιών ΤΝ·
64.
ζητεί να πραγματοποιηθούν εκτιμήσεις επιπτώσεων σχετικά με τις συνέπειες του ψηφιακού χάσματος στους ανθρώπους και να αναληφθεί συγκεκριμένη δράση για τη γεφύρωσή του· ζητεί να υπάρξει μετριασμός του αρνητικού αντικτύπου μέσω της εκπαίδευσης, της επανειδίκευσης και της αναβάθμισης των δεξιοτήτων· υπογραμμίζει ότι η διάσταση του φύλου πρέπει να λαμβάνεται υπόψη, δεδομένης της ανεπαρκούς εκπροσώπησης των γυναικών στους τομείς της επιστήμης, της τεχνολογίας, της μηχανικής και των μαθηματικών (STEM) και στις ψηφιακές εταιρείες· πιστεύει ότι θα πρέπει να δοθεί ιδιαίτερη προσοχή στα προγράμματα γραμματισμού στον τομέα της τεχνητής νοημοσύνης·
65. καλεί την Επιτροπή να επικαιροποιήσει το υφιστάμενο πλαίσιο ασφάλειας των προϊόντων και ευθύνης προκειμένου να αντιμετωπιστούν οι νέες προκλήσεις που θέτουν οι αναδυόμενες ψηφιακές τεχνολογίες, όπως η ΤΝ· παροτρύνει την Επιτροπή να επικαιροποιήσει, μεταξύ άλλων, την οδηγία για τη γενική ασφάλεια των προϊόντων και την οδηγία για την ευθύνη λόγω ελαττωματικών προϊόντων, ιδίως εξετάζοντας το ενδεχόμενο αντιστροφής της έννοιας του «βάρους της απόδειξης» για ζημία που προκαλείται από αναδυόμενες ψηφιακές τεχνολογίες, σε σαφώς καθορισμένες περιπτώσεις και μετά από κατάλληλη αξιολόγηση, και προσαρμόζοντας τους όρους «προϊόν», «ζημία» και «ελάττωμα», ώστε να αντικατοπτρίζουν την πολυπλοκότητα των αναδυόμενων τεχνολογιών, συμπεριλαμβανομένων προϊόντων που φέρουν ενσωματωμένη ΤΝ, διαδίκτυο των πραγμάτων και ρομποτική, αυτόνομου λογισμικού και λογισμικού ή επικαιροποιήσεων που συνεπάγονται ουσιαστική τροποποίηση του προϊόντος οδηγώντας σε ένα εκ των πραγμάτων νέο προϊόν·
66. τονίζει ότι πρέπει να αναπτυχθεί επαρκής συνδεσιμότητα για την υλοποίηση της τεχνητής νοημοσύνης, καθώς και κάθε νέας τεχνολογίας, μεταξύ άλλων σε περιοχές που αντιμετωπίζουν δημογραφικές ή οικονομικές προκλήσεις· ζητεί να ληφθεί υπόψη η μη ίση πρόσβαση στην τεχνολογία στις αγροτικές περιοχές, ιδίως όταν κονδύλια της Ένωσης χρησιμοποιούνται για την ανάπτυξη δικτύων 5G, για τη μείωση των τυφλών σημείων και για τις υποδομές συνδεσιμότητας εν γένει· ζητεί να υπάρξει στρατηγική επικοινωνίας της ΕΕ που θα παρέχει στους πολίτες της ΕΕ αξιόπιστες πληροφορίες, καθώς και εκστρατείες ευαισθητοποίησης όσον αφορά το δίκτυο 5G·
67. καλεί την Επιτροπή να αξιολογήσει την ανάπτυξη και χρήση τεχνολογιών κατανεμημένου καθολικού, όπως η τεχνολογία αλυσίδας συστοιχιών (blockchain), και συγκεκριμένα των έξυπνων συμβάσεων στην ψηφιακή ενιαία αγορά, και να παράσχει καθοδήγηση και να εξετάσει το ενδεχόμενο να αναπτύξει ένα κατάλληλο νομικό πλαίσιο, προκειμένου να διασφαλιστεί η ασφάλεια δικαίου για τις επιχειρήσεις και τους καταναλωτές, ιδίως όσον αφορά το ζήτημα της νομιμότητας, την εκτέλεση έξυπνων συμβάσεων σε διασυνοριακές καταστάσεις και τις απαιτήσεις για συμβολαιογραφική επικύρωση όπου απαιτείται·
68.
ζητεί να ολοκληρωθούν οι πολυμερείς διαπραγματεύσεις του Παγκόσμιου Οργανισμού Εμπορίου (ΠΟΕ) για το ηλεκτρονικό εμπόριο, με ισορροπημένο αποτέλεσμα· καλεί την Επιτροπή να αξιολογήσει προσεκτικά τον αντίκτυπο της ρήτρας πηγαίου κώδικα που συζητείται επί του παρόντος στις διαπραγματεύσεις για το ηλεκτρονικό εμπόριο σχετικά με τη μελλοντική νομοθεσία της ΕΕ περί ΤΝ σε επίπεδο ΠΟΕ, συμπεριλαμβανομένων των επιπτώσεών της στα δικαιώματα των καταναλωτών, και να εντάξει το Ευρωπαϊκό Κοινοβούλιο σε αυτήν την αξιολόγηση· εκφράζει τη λύπη του για το γεγονός ότι, ελλείψει παγκόσμιων κανόνων, οι εταιρείες της ΕΕ ενδέχεται να αντιμετωπίζουν μη δασμολογικούς φραγμούς στο ψηφιακό εμπόριο, όπως αδικαιολόγητο γεωγραφικό αποκλεισμό, γεωγραφικό περιορισμό των δεδομένων και υποχρεωτικές απαιτήσεις σχετικά με τη μεταφορά τεχνολογίας· σημειώνει ότι οι φραγμοί αυτοί είναι ιδιαίτερα δύσκολοι για τις μικρές και μεσαίες επιχειρήσεις· επισημαίνει ότι οι παγκόσμιοι κανόνες για το ψηφιακό εμπόριο θα μπορούσαν να αυξήσουν περαιτέρω την προστασία των καταναλωτών· στηρίζει τη μονιμοποίηση του μορατόριουμ του ΠΟΕ για τις ηλεκτρονικές μεταδόσεις και τονίζει ότι είναι σημαντικό να υπάρξει σαφήνεια όσον αφορά τον ορισμό των ηλεκτρονικών μεταδόσεων· ζητεί να εφαρμοστούν πλήρως και να υιοθετηθούν ευρύτερα η Συμφωνία για την τεχνολογία των πληροφοριών του ΠΟΕ, η επέκτασή της και το έγγραφο αναφοράς των υπηρεσιών τηλεπικοινωνιών του ΠΟΕ·